
Text rozhodnutia
Súd: Krajský súd Bratislava Spisová značka: 28Cb/16/2001 Identifikačné číslo súdneho spisu: 1001899864 Dátum vydania rozhodnutia: 07. 11. 2019 Meno a priezvisko sudcu, VSÚ: JUDr. Andrea Sedláčková ECLI: ECLI:SK:KSBA:2019:1001899864.26 Uznesenie Krajský súd v Bratislave v senáte zloženom z predsedníčky senátu JUDr. L. V. a členov senátu X.. Štefana Zelenáka a JUDr. Ľubici Kriškovej v právnej veci žalobcu: BL Slovakia, spol. s.r.o., so sídlom Mostná 72, 949 01 Nitra, IČO: 31 396 054, zastúpenému: Advokáti Heinrich s.r.o., Skautská 12, 949 01 Nitra, IČO: 36 865 966, proti žalovanému: E.. D. H., G.., S.. XX.XX.XXXX, Z. XXXX/XX, XXX XX M. - W., o zaplatenie 105.364,29 eur s príslušenstvom a o sťažnosti žalobcu proti uzneseniu vyššieho súdneho úradníka č.k. 28Cb/16/2001-1507 zo dňa 24.09.2019, pomerom hlasov 3 : 0, takto r o z h o d o l : Krajský súd v Bratislave uznesenie vyššieho súdneho úradníka č.k. 28Cb/16/2001-1507 zo dňa 24.09.2019 mení tak, že žalobcovi ukladá, aby v lehote do 10 dní od doručenia tohto uznesenia zaplatil v zmysle priloženého platobného predpisu súdny poplatok za odvolanie v sume 5.116,50 eur. o d ô v o d n e n i e : 1. Krajský súd v Bratislave rozsudkom č.k. 28Cb/16/2001-1437 zo dňa 13.06.2019 návrh žalovaného na prerušenie konania zo dňa 25.4.2019 zamietol. Súd zároveň žalobu zamietol a žalovanému priznal nárok na náhradu trov prvoinštančného konania vo výške 76%. Žalobca voči výroku II. a výroku III. podal dňa 06.09.2019 odvolanie. 2. Vyšší súdny úradník následne uznesením č.k. 28Cb/16/2001-1507 zo dňa 24.09.2019 uložil žalobcovi zaplatiť súdny poplatok za odvolanie vo výške 5.186,50 eur, a to v zmysle § 7 ods. 10 veta prvá zákona č. 71/1992 Zb. a položky č. 1 písm. a) Sadzobníka súdnych poplatkov. 3. Voči predmetnému uzneseniu podal dňa 11.10.2019 žalobca sťažnosť. Poukázal na ustanovenie § 6 ods. 3 zákona č. 71/1992 Zb., v zmysle ktorého z dôvodu, že odvolanie dňa 06.09.2019 podal elektronickými prostriedkami cez portál „slovensko.sk“, mala byť výška súdneho poplatku znížená o 70,- eur. Žalobca navrhol napadnuté uznesenie zrušiť, resp. zmeniť v súlade s § 6 ods. 3 zákona č. 71/1992 Zb. 4. Krajský súd v Bratislave, ako súd prvej inštancie prejednal vec podľa § 248 CSP bez nariadenia pojednávania v zmysle § 249 CSP a po preskúmaní obsahu spisu dospel k záveru, že sťažnosť žalobcu je dôvodná a sťažnosti je potrebné vyhovieť. 5. Podľa § 2 ods. 1 písm. a) zákona č. 71/1992 Zb. poplatníkom je navrhovateľ poplatkového úkonu, ak je podľa sadzobníka ustanovený poplatok z návrhu. 6. Podľa § 5 ods. 1 písm. a) zákona č. 71/1992 Zb. poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť. 7. Podľa § 6 ods. 1 zákona č. 71/1992 Zb. sadzba poplatku je uvedená v sadzobníku percentom zo základu poplatku (ďalej len „percentná sadzba“) alebo pevnou sumou. Ak tento zákon neustanovuje inak, je poplatok za odvolanie 5,- eur a poplatok za dovolanie 10,- eur. 8. Podľa § 6 ods. 2 veta prvá zákona č. 71/1992 Zb., ak je sadzba poplatku ustanovená za konanie, rozumie sa tým konanie na jednej inštancii. Poplatok podľa rovnakej sadzby sa vyberá aj v odvolacom konaní vo veci samej. 9. Podľa § 6 ods. 3 zákona č. 71/1992 Zb., ak sa úkony a konania vykonávajú na základe podania podaného elektronickými prostriedkami alebo prostredníctvom jednotného kontaktného miesta alebo integrovaného obslužného miesta a ak tento zákon pri jednotlivých položkách sadzobníka neustanovuje inak, sadzba poplatku vo veciach týkajúcich sa obchodného registra je 50 % z pevnej sumy ustanovenej v sadzobníku a sadzba poplatku v iných veciach je 50 % zo sadzby poplatku ustanovenej v sadzobníku, znížená najviac o 70.- eur. Ak sú súčasťou podania prílohy, ktoré sa podľa osobitného predpisu prikladajú k návrhu, uplatní sa prvá veta len vtedy, ak sú tieto prílohy v elektronickej podobe; na zníženie sadzby poplatku nemá vplyv skutočnosť, že návrh na zápis nie je predložený spolu s prílohami, k vydaniu ktorých dôjde až po doručení podania jednotnému kontaktnému miestu alebo integrovanému obslužnému miestu. 10. Podľa § 7 ods. 10 veta prvá zákona č. 71/1992 Zb. v odvolacom konaní je základom poplatku cena nároku uplatňovaného v odvolaní. 11. Podľa položky č. 1 písm. a) Sadzobníka súdnych poplatkov zo žaloby alebo z návrhu na začatie konania, ak nie je ustanovená osobitná sadzba, je suma súdneho poplatku 6% z ceny (z úhrady) predmetu konania alebo z hodnoty predmetu sporu, najmenej 16,50 eur, najviac 16.596,50 eur v obchodných veciach najviac 33.193,50 eur. 12. Podľa § 7 ods. 11 zákona č. 71/1992 Zb. základ poplatku sa zaokrúhľuje na celé euro nadol. 13. Podľa § 7a písm. c) zákona č. 71/1992 Zb. vypočítaný poplatok sa zaokrúhli s presnosťou na eurocenty tak, že ak suma prevyšujúca celé číslo je väčšia ako 50, poplatok sa zaokrúhli na pol eura nadol. 14. Na základe vyššie uvedeného súd dospel k záveru, že poplatková povinnosť odvolateľa vznikla podaním odvolania, v ktorom sa odvolateľ vo vzťahu k hodnote predmetu sporu voči žalovanému domáha zaplatenia sumy 86.445,68 eur istiny s príslušenstvom, pričom je potrebné v danom prípade aplikovať ustanovenie § 6 ods. 3 zákona č. 71/1992 Zb. Preto, vzhľadom na predmet sťažnosti žalobcu a na základe citovaných zákonných ustanovení, súd sťažnosťou napadnuté uznesenie podľa § 338 CSP zmenil tak, že uložil žalobcovi zaplatiť súdny poplatok za odvolanie vo výške 6% zo sumy 86.445,68 eur, znížený o 70,- eur, spolu sumu 5.116,50 eur. 15. Ak sa poplatok v určenej lehote nezaplatí, bude ho súd vymáhať. Poučenie: Proti tomuto rozhodnutiu nie je prípustné odvolanie.

